ai4bharat/Pralekha huggingface dataset:
मंत्रिमंडळ
भारत-ब्राझील यांच्यात जैवऊर्जा सहकार्या संबंधित सामंजस्य कराराला केंद्रीय मंत्रिमंडळाने मान्यता दिली
नवी दिल्ली, 24 डिसेंबर 2019
पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने जैवऊर्जा सहकार्या संदर्भात भारत आणि ब्राझील यांच्यातील सामंजस्य करारावर स्वाक्षरी करण्यास मान्यता दिली आहे.
भारत आणि ब्राझील हे जगातील उर्जेचे सर्वात मोठे वापरकर्ते आहेत आणि संपूर्ण एलएसी  प्रदेशात ब्राझील हा भारताचा एक महत्त्वपूर्ण व्यापारिक भागीदार आहे. ब्राझील हा सध्या जगातील दुसर्या क्रमांकाचा जैवइंधन उत्पादक आणि ग्राहक आहे. जैव-इंधन क्षेत्रात भारतानेही आपले लक्ष केंद्रित केले आहे आणि 2018 मध्ये जैव-इंधना संदर्भातील नवीन धोरण जाहीर केल्याने, 2030 पर्यंत पेट्रोलमध्ये इथॅनॉलचे 20% आणि डिझेलमध्ये बायोडीझेलचे 5% मिश्रण करण्याचे लक्ष्य समोर ठेवले आहे.
पंतप्रधान नरेंद्र मोदी आणि ब्राझीलचे राष्ट्राध्यक्ष यांच्यात 2016 मध्ये झालेल्या बैठकी दरम्यान, अक्षय ऊर्जा तसेच आधुनिक क्षेत्रातल्या संशोधन आणि विकासासाठी सहकार्य करण्याचे उभय पक्षांनी मान्य केले.
या संदर्भात, सामंजस्य करार फीडस्टॉक, औद्योगिक रूपांतरण, वितरण आणि शेवटच्या वापराच्या क्षेत्रांसह जैवइंधन, बायोइलेक्ट्रिसिटी आणि बायोगॅस पुरवठा शृंखलेमध्ये गुंतवणूकीला सहकार्य आणि प्रोत्साहन देण्यासाठी एक आराखडा प्रदान करेल. सामंजस्य कराराच्या काही अन्य वैशिष्ट्यांमध्ये ऊस, मका, तांदूळ, तेल-पिके आणि लिग्नोसेल्युलोसिक पीकांसह जैव उर्जेसंदर्भात कृषी पद्धती आणि धोरणांची माहितीची देवाण-घेवाण; जैव-इंधनाच्या वापरावर आधारित हरितगृह वायू उत्सर्जन पातळी कमी करण्याची धोरणे, इंजिन आणि इंधन बदल/जीवाश्म इंधनासह मिश्रित जैवइंधनाच्या भिन्न टक्केवारीसाठी आवश्यक असणारी समायोजने आदींचा समावेश आहे.
S.Tupe/S.Mhatre/P.Malandkar
(Visitor Counter : 106
राष्ट्रपती कार्यालय
ईद-उल-जुहा'च्या पूर्वसंध्येला राष्ट्रपतींच्या शुभेच्छा
नवी दिल्ली, 11 ऑगस्ट 2019
राष्ट्रपती रामनाथ कोविंद यांनी ईद-उल-जुहा’च्या पूर्वसंध्येला देशातील जनतेला शुभेच्छा दिल्या आहेत.
राष्ट्रपतींनी आपल्या संदेशात म्हटले आहे, "ईद-उल-जुहा निमित्त सर्व देशवासियांना विशेषतः देशातील तसेच परदेशातील मुस्लिम बांधवांना मी शुभेच्छा देतो.
ईद-उल-जुहा प्रेम, बंधुभाव आणि मानवतेप्रती सेवेचे प्रतीक आहे. आपल्या वैविध्यपूर्ण संस्कृतीचे प्रतिनिधित्व करणाऱ्या या सार्वत्रिक मूल्यांप्रति आपण स्वतःला समर्पित करूया."
S.Tupe/S.Kane/D.Rane
(Visitor Counter : 61
श्रम आणि रोजगार मंत्रालय
@LabourDG  या व्टिटर हँडलचे संतोष गंगवार यांच्या हस्ते उद्घाटन
कामगार कल्याणासंबंधित अद्ययावत संख्यिकी-आकडेवारीचा तपशील या हँडलव्दारे देणार
नवी दिल्ली, 28 मे 2020
कामगार कल्याणासंबंधित अद्ययावत संख्यिकी-आकडेवारीचा तपशील सर्वांना मिळावा, या उद्देशाने कामगार आणि रोजगार  राज्यमंत्री संतोष गंगवार यांनी ‘लेबर ब्युरो’मध्ये काल ‘@लेबरडीजी’ या व्टिटर हँडलचे उद्घाटन केले. याप्रसंगी कामगार आणि रोजगार सचिव हीरालाल समारिया आणि एसएलईए आणि ‘लेबर ब्युरो’चे महासंचालक डीपीएस नेगी उपस्थित होते. ‘या व्टिटर हँडलवर भारतीय कामगार बाजारपेठेच्या निर्देशांचे ‘स्नॅपशॉट’च्या स्त्रोतांची नियमित आणि अद्ययावत माहिती देण्यात येईल’, असे पहिले व्टिट मंत्र्यांनी केले.
कामगार आणि रोजगार मंत्रालयाशी संलग्न असलेल्या लेबर ब्युरोच्यावतीने कामगारांसंबंधित वेगवेगळी माहिती जमा करण्यात येत असते. यामध्ये वेगवेगळ्या क्षेत्रातल्या श्रमिकांना मिळणारी मजुरी, मिळकत, उत्पादकता, अनुपस्थिती, कामगारांच्या क्षेत्रामध्ये होणारी उलाढाल, औद्योगिक संबंध, त्यांच्या कामाचे स्वरूप आणि राहणीमान, तसेच विविध कामांच्या प्रकारानुसार त्यांचे होणारे मूल्यांकन यासारख्या वेगवेगळ्या माहितीचे संकलन करण्याचे आणि तसेच ही माहिती प्रसारित करण्याचे काम केले जाते. लेबर ब्युरोव्दारे प्रसारित केलेल्या माहितीच्या आधारे देशामध्ये रोजगारविषयक धोरणे, कार्यपद्धती तसेच कामगारविषयक अधिनियम करून त्यांची अंमलबजावणी करण्यासंबंधी सरकारला शिफारसी, सल्ले देण्याचे महत्वपूर्ण कार्य केले जाते. लेबर ब्युरोकडे निर्देशांकांच्या संकलनाचे महत्वाचे काम असते. तसेच कामगार संबंधित आकडेवारी संग्रहित करण्यासाठी सर्व्हेक्षणही केले जाते. प्रशासकीय कर्मचारी या आकडेवारी संकलन आणि प्रसारणाचे काम करतात. या कामासाठी ‘लेबर फोर्स सर्व्हे अँड एंटरप्राइस सर्व्हे’ प्रामुख्याने कार्यरत असते. ही संस्था कामगारांसंबंधीचा निर्देशांक काढते.
भारतामध्ये लेबर ब्युरोची स्थापना 1946 मध्ये झाली. लेबर ब्युरोच्या दोन मुख्य शाखा - चंदिगड आणि सिमला येथे कार्यरत आहेत. तसेच अहमदाबाद, कानपूर, कोलकाता, गुवाहाटी आणि चेन्नई या पाच ठिकाणी ब्युरोची प्रत्येकी एक क्षेत्रीय कार्यालये आहेत. तसेच मुंबईमध्ये उप-प्रादेशिक कार्यालय आहे. या कार्यालयांच्या कामकाजांचे नियंत्रण महा संचालक करतात. तसेच भारतीय आर्थिक सेवा  आणि भारतीय सांख्यिकी सेवा  च्या अतिरिक्त सचिव स्तरावरील अधिका-यांचा समूह यासाठी कार्यरत आहे.B.Gokhale/S.Bedekar/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 219
वाणिज्य आणि उदयोग मंत्रालय
पियुष गोयल यांनी भारतीय गुणवत्ता परिषदेचा घेतला आढावा
गुणवत्ता भारताचे भविष्य निश्चित करेल : मंत्री
दर्जेदार उत्पादने आणि सेवांच्या आधारे आत्मनिर्भर भारत वृद्धिंगत होईल
गुणवत्ता प्रमाणन तर्कसंगत, पारदर्शक, विश्वसनीय आणि कोणत्याही गैरव्यवहारापासून मुक्त असावे
नवी दिल्ली, 12 जून 2020
वाणिज्य आणि उद्योग मंत्री पियुष गोयल म्हणाले की, गुणवत्ता भारताचे भविष्य निश्चित करेल. व्हिडीओ कॉन्फरन्सच्या माध्यमातून आज भारतीय गुणवत्ता परिषदेच्या कामगिरीचा आढावा घेताना गोयल म्हणाले की, दर्जेदार स्वदेशी उत्पादने आणि सेवांच्या आधारे आत्मनिर्भर भारत वृद्धिंगत आणि समृद्ध होईल. ते म्हणाले की, गुणवत्तेची जाण सामान्य माणसाच्या पातळीपर्यंत झिरपणे आवश्यक आहे आणि दर्जेदार संस्कृती आपल्या जीवनातील सर्व बाबींमध्ये आत्मसात केली पाहिजे आणि जोपासली पाहिजे.
भारतीय गुणवत्ता परिषद, उद्योग आणि अंतर्गत व्यापार प्रोत्साहन विभागाअंतर्गत  कार्यरत ना नफा तत्वावरील एक स्वायत्त संस्था आहे, जी एक मान्यता संरचना स्थापन करण्याचा आणि राष्ट्रीय गुणवत्ता अभियान सुरु करून भारतात गुणवत्ता आंदोलन पसरविण्यासाठी अधिकृत आहे. क्यूसीआयचे ध्येय मुख्यत्वे राष्ट्राचे आणि नागरिकांचे हित जोपासण्यासाठी व त्यांचे संरक्षण करण्यासाठी सर्व कार्यक्षेत्रांत गुणवत्तेच्या मानकांचे पालन करण्यावर भर देण्यासाठी सर्व भागधारकांना सामील करून, देशभरातील दर्जेदार चळवळीचे नेतृत्व करणे आहे.
मागील काही वर्षात झपाट्याने होत असलेला विस्तार आणि क्षेत्र आणि शाखांमधील उपक्रमांसाठी मोठ्या प्रमाणात केलेला विकास याबद्दल क्यूसीआयचे कौतुक करताना मंत्री म्हणाले की, ही घौडदौड अशीच अविरत सुरु राहिली पाहिजे. ते म्हणाले की, लॉकडाऊन कालावधींत क्यूसीआयने अनेक उपक्रम राबविले आहेत, परंतु खरे आव्हान आणि संधी तर कोविड नंतरच्या काळात आहेत. गोयल यांनी सांगितले की, भविष्यकाळ नवीन निकषांसह, नवीन जीवन शैलीची सुरुवात करणार आहे. मानवी जीवनाचा कोणताच पैलू मग तो सामाजिक, कौटुंबिक, आर्थिक किंवा इतर कोणताही असो तो नवीन निकाषांपासून अलिप्त राहू शकणार नाही. नवीन निकष शिक्षण, आरोग्य, बाजारहाट, सेवांसह सर्वच क्षेत्रांत नवीन गुणवत्तेच्या मानकांची मागणी करतील. कोविड नंतरच्या कालावधीत इतर देशांमध्ये विकसित झालेल्या सर्वोत्तम पद्धतींचा अभ्यास करून विविध पैलू आणि स्थानिक परिस्थितीचा विचार करून त्याचा भारतात अवलंब करावा असे आवाहन त्यांनी क्यूसीआयला केले. तसेच त्यांनी क्यूसीआयला देशातील कौशल्यामध्ये असलेल्या दरीचे विश्लेषण करून ही दरी भरून काढण्यासाठी उपाययोजना सुचविण्यास सांगितले. मंत्री म्हणाले की, भविष्यात सरकारी क्षेत्रात ऑफलाइन प्रशिक्षण घेण्यासाठी उभारलेल्या मोठ्या प्रशिक्षण पायाभूत सुविधांची गरज भासू शकणार नाही आणि ऑनलाइन प्रशिक्षण अधिक प्रभावी आणि परवडणारे देखील सिद्ध होऊ शकेल.
गुणवत्तेचे मूल्यांकन आणि प्रमाणीकरण तर्कसंगत, पारदर्शक, विश्वासार्ह आणि कोणत्याही हेराफेरी किंवा गैरप्रकारांपासून मुक्त असले पाहिजे यावर मंत्र्यांनी भर दिला. गुणवत्तेचे मानक उच्च श्रेणीचे आणि अंमलबजावणीयोग्य असावेत. ते म्हणाले की, जीएम पोर्टलवरील सर्व उच्च मूल्याची उत्पादने गुणवत्ता प्रमाणित आहेत याची खात्री करण्यासाठी क्यूसीआय आणि जीएम  यांनी एकत्र आले पाहिजे. शिक्षण, आरोग्य, आतिथ्य, वाहतूक, पॅकेजिंग, अन्न प्रक्रिया, एमएसएमई क्षेत्रातील दर्जेदार निकष तातडीने विकसित करण्याच्या आवश्यकतेवर त्यांनी भर दिला. गोयल यांनी क्यूसीआयला खासगी क्षेत्राला देखील दर्जेदार मानके व पद्धतींचा अवलंब करण्यास मदत करण्याचे आवाहन केले.S.Thakur/S.Mhatre/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 204
रस्ते वाहतूक आणि महामार्ग मंत्रालय
एनएचआयडीसीएलने आयआयटी पटना सोबत केला सामंजस्य करार
भारत सरकारच्या रस्ते वाहतूक आणि महामार्ग मंत्रालयाच्या अंतर्गत केंद्रीय सार्वजनिक क्षेत्रातील उपक्रम असलेल्या राष्ट्रीय महामार्ग आणि पायाभूत सुविधा विकास महामंडळाने  2022-23 मध्ये सीएसआयआर -केंद्रीय रस्ते संशोधन संस्था ,आयआयटी रुडकी , आयआयटी कानपूर आणि राष्ट्रीय कौशल्य विकास महामंडळासोबत सामंजस्य करारावर स्वाक्षरी केली आहे.
यापूर्वी एनएचआयडीसीएलच्या मुख्य अभियांत्रिकी व्यावसायिकांचे कौशल्य आणि क्षमता सुधारण्याच्या अनुषंगाने , महामार्ग अभियांत्रिकी क्षेत्रातील नाविन्यपूर्ण कल्पना आणि तंत्रज्ञानाचे ज्ञान सामायिक करण्यासाठी आयआयटी मुंबई आणि आयआयटी गुवाहाटी यांच्यासोबत सामंजस्य करार करण्यात आला होता.एनएचआयडीसीएल ईशान्य प्रदेश, लद्दाख केंद्रशासित प्रदेश , जम्मू आणि काश्मीर केंद्रशासित प्रदेश आणि केंद्र शासित प्रदेश अंदमान आणि निकोबार बेटांमध्ये अत्यंत कठीण भौगोलिक भागात महामार्ग, बोगदे आणि इतर पायाभूत सुविधांच्या बांधकामासाठी अथक परिश्रम घेत आहे.
एनएचआयडीसीएलने सामंजस्य करार करण्यासाठी अन्य आयआयटी, एनआयटी यांच्याशीही चर्चा सुरू केली आहे.
हा पुढाकार एनएचआयडीसीएला नाविन्यपूर्ण तंत्रज्ञान आणण्यात मदत करेल आणि आव्हानात्मक डोंगराळ आणि सीमावर्ती भागात महामार्ग बांधकाम समस्यांवर व्यावहारिक उपाय शोधण्यात सहाय्य करेल. आयआयटी पटनासह सामंजस्य करारावर अलीकडेच 11 ऑक्टोबर 2022 रोजी स्वाक्षरी करण्यात आली. या सामंजस्य करारावर आयआयटी पटनाचे संचालक डॉ.  टीएन सिंह आणि आणि एनएचआयडीसीएलचे व्यवस्थापकीय संचालक चंचल कुमार यांनी स्वाक्षरी केली.
नौवहन मंत्रालय
किनारी भागांचा विकास, किनारी पायाभूत सुविधांमध्ये सुधारणा आणि, सागरी अर्थव्यवस्थेला प्रोत्साहन आणि संवर्धन करण्याचा पंतप्रधानांचा दृष्टीकोन - सर्बानंद सोनोवाल
भारताच्या नील अर्थव्यवस्थेला चालना देऊ शकतील अशा कल्पना आणि नवकल्पनांवर चर्चा करण्यासाठी आणि विचारविनिमय करण्यासाठी बंदरे, नौवहन आणि जलमार्ग मंत्रालयाने कर्नाटकातील कुर्ग येथे तीन दिवसीय चिंतन बैठक आयोजित केले आहे. या बैठकीचे अध्यक्षपद केंद्रीय बंदरे, नौवहन आणि जलमार्ग आणि आयुष मंत्री सर्बानंद सोनोवाल भूषवत आहेत. या तीन दिवसीय चिंतन बैठकीत चर्चेत भाग घेण्यासाठी, केंद्रीय बंदरे, नौवहन आणि जलमार्ग राज्यमंत्री श्रीपाद नाईक आणि शंतनू ठाकूर; सर्व प्रमुख बंदरांच्या अध्यक्षांसह मंत्रालयाचे उच्च अधिकारी, मंत्रालयाचे वरिष्ठ अधिकारी या बैठकीला उपस्थित होते.
किनारी भागांचा विकास करणे, किनारी पायाभूत सुविधांमध्ये सुधारणा करणे आणि सागरी अर्थव्यवस्थेचे संरक्षण आणि संवर्धन साकार करणे हा पंतप्रधान नरेंद्र मोदी यांचा दृष्टिकोन आहे, असे यावेळी बोलताना सर्बानंद सोनोवाल यांनी यावेळी बोलताना सांगितले. ही सर्व पाऊले नील अर्थव्यवस्थेतील परिवर्तन आणि 'वाहतुकीद्वारे परिवर्तन' लक्षात घेण्याच्या उद्देशाने उचलण्यात आली आहेत, असे ते म्हणाले. आत्मनिर्भर भारतासाठी भारतीय सागरी अर्थव्यवस्थेच्या प्रचंड संधीचा योग्य वापर करण्यासाठी पूर्णपणे लक्ष देणे अत्यावश्यक आहे.ज्याद्वारे हे आर्थिक परिवर्तन साध्य केले जाऊ शकते ते सशक्त आणि सक्षम करणे ही बंदरे, नौवहन आणि जलमार्ग मंत्रालय या नात्याने आमची भूमिका आहे, असे ते म्हणाले.
या चिंतन बैठक द्वारे, देशातील सर्वोत्कृष्ट लोक एकत्र आले आहेत यामुळे आपण सर्वजण विविध आव्हाने आणि संधींचा विचार, चर्चा करून निर्णय घेऊ शकू, असे मंत्री म्हणाले. आपल्या बंदरांचा विकास आणि आधुनिकीकरण करण्याच्या आपल्या योजनेच्या सुरळीत आणि जलद अंमलबजावणीसाठी मार्गदर्शक आराखडा तयार करण्यात हे खूप मोठे काम करेल, असे त्यांनी सांगितले. ग्रीनफील्ड बंदर विकासासाठी सरकारी संसाधने उपलब्ध करून देणाऱ्या खाजगी भागीदारी मॉडेलकडे आपण लक्ष दिले पाहिजे. यामुळे या भागात राहणाऱ्या लोकांच्या जीवनमान सुलभतेसाठी भारताच्या किनारी प्रदेशांचा सर्वसमावेशक विकास होईल आणि त्याच वेळी व्यवसायांना उत्तम सेवा सुलभतेने मिळण्यास मदत होईल, असेही ते म्हणाले.
मल्टी मॉडेल कनेक्टिव्हिटीला चालना देण्यासाठी, मंत्रालय मोठ्या आणि लहान दोन्ही बंदरांच्या सर्वसमावेशक विकासासाठी सक्रिय प्रयत्न करत आहे. चर्चेदरम्यान चांगल्या समन्वित कार्यसंस्थेचे महत्त्व अधोरेखित करण्यात आले.
बंदरांवर मल्टीमॉडल कनेक्टिव्हिटीला चालना देण्यासाठी एकूण 157 रस्ते जोडणी प्रकल्प आणि 137 रेल्वे कनेक्टिव्हिटी प्रकल्प हाती घेतले जात आहेत.
आपण आपल्या बंदरांवर नवीन तंत्रज्ञान आणून आणि विकास करत जागतिक नेतृत्व केले पाहिजे.बंदरे आणि नौवहन क्षेत्राशी संबंधित इतर क्षेत्रांचाही विकासाच्या दृष्टीनेही विचार व्हायला हवा, असे .बंदरे, नौवहन आणि जलमार्ग राज्यमंत्री श्रीपाद येसो नाईक यांनी सांगितले.
बंदरे, नौवहन आणि जलमार्ग राज्यमंत्री शंतनू ठाकूर यांनी भारतीय शिपिंग क्षेत्राचे सामर्थ्य आणि बंदर जलमार्ग क्षेत्रातील संधींची तपशीलवार माहिती दिली.
कायदा आणि न्याय मंत्रालय
केंद्रीय मंत्री किरेन रिजिजू यांनी सिटिझन्स टेली-लॉ मोबाईल अॅपचा केला प्रारंभ
केंद्रीय कायदा आणि न्याय मंत्री किरेन रिजिजू यांनी सिटिझन्स टेलि-लॉ मोबाईल अॅप चा प्रारंभ केला.यावेळी त्यांनी टेली-लॉ आघाडीच्या कार्यकर्त्यांचाही सत्कार केला. यावेळी कायदा आणि न्याय राज्यमंत्री प्रा.एस.पी.सिंग बघेल हे देखील उपस्थित होते. हा कार्यक्रम 8 ते 14 नोव्हेंबर 2021 या कालावधीत न्याय विभागातर्फे साजरा करण्यात येत असलेल्या आझादी का अमृत महोत्सव या उपक्रमाचा एक भाग होता.
पंतप्रधानांच्या डिजिटल इंडियाच्या संकल्पनेतून नव भारत विकसित होत असल्याचे रिजिजू यांनी आपल्या संदेशात म्हटले आहे. डिजिटल इंडिया योजनेअंतर्गत, ई-इंटरफेस प्लॅटफॉर्म टेलि लॉ विकसित करण्यात आला आहे. देशातील खटला दाखल करण्याआधीची यंत्रणा मजबूत करण्याचे हे व्यासपीठ आहे. सबका प्रयास सबका न्याय हे या व्यासपीठाचे उद्दिष्ट असल्याचे त्यांनी सांगितले. आझादी का अमृत महोत्सवाच्या काळात, सर्वसामान्यांना आत्मनिर्भर करण्यासाठी आणि त्यांना न्याय सहजप्राप्त राहावा यासाठी एकत्र येण्याचे आवाहन त्यांनी केले.
मेळाव्याला संबोधित करताना, किरेन रिजिजू यांनी भारताच्या स्वातंत्र्याच्या 75 वर्षांच्या उत्सवाचा भाग म्हणून सर्व राज्ये/केंद्रशासित प्रदेशांमधल्या 75,000 ग्रामपंचायतींमध्ये टेली-लॉच्या विस्ताराची घोषणा केली. कायदेविषयक सहाय्य सेवेच्या दिशेने प्राथमिक पाऊल म्हणून वकिलांनी टेली-लॉ चळवळीत सामील होऊन कायदेविषयक मार्गदर्शन आणि सल्ला देण्याचे आवाहन त्यांनी केले.
टेली-लॉ: रिचिंग द अनरिच्ड ई-इंटरफेस प्लॅटफॉर्म हे व्यासपीठ 2017 मध्ये न्याय विभागाकडून देशात खटला पूर्व यंत्रणा मजबूत करण्यासाठी सुरू करण्यात आले. हे 633 जिल्ह्यांतील 50,000 ग्रामपंचायतींमधील 51,434 सामायिक सुविधा केंद्रांमध्ये कार्यरत आहे.लाभार्थींना त्यांच्या तक्रारीचे लवकरात लवकर निवारण करण्यासाठी कायदेशीर सल्ला घेण्यासाठी वकिलांच्या पॅनलशी जोडण्यासाठी टेली-लॉ तंत्रज्ञानाचा  लाभ होत आहे.
माहिती आणि प्रसारण मंत्रालय
कान महोत्सवात 'रेड कार्पेट' वर केंद्रीय मंत्री अनुराग ठाकूर यांच्या सोबतीने भारतभरच्या चित्रपट क्षेत्रातील मान्यवर लावणार उपस्थिती
रेड कार्पेट वरील मान्यवरांमध्ये ए.आर.रहमान, शेखर कपूर, अक्षय कुमार, रिकी केज यांचा समावेश
नवी दिल्ली, 10 मे 2022
पंचाहत्तराव्या कान महोत्सवात 'रेड कार्पेट इव्हेंट' म्हणजे भारतीय प्रेक्षकांसाठी पर्वणी ठरणार आहे. यावेळी 17 मे 2022 रोजी कान चित्रपट महोत्सव 2022 च्या उद्घाटनाच्या वेळी 'रेड कार्पेट' वर भारतभरच्या चित्रपट क्षेत्रातील मान्यवरांची पावले पडणार आहेत. हे सर्व प्रतिष्ठित कलाकार भारताच्या प्रतिनिधीमंडळाचे सदस्य म्हणून तेथे उपस्थित असणार आहेत.
केंद्रीय माहिती प्रसारण मंत्री अनुराग ठाकूर यांच्या नेतृत्वात हे प्रतिनिधी मंडळ भारतातून कान येथे जाणार आहे. या प्रतिष्ठित व्यक्तींच्या सूचीमध्ये भारताच्या संगीत क्षेत्रातील ठिकठिकाणच्या महत्त्वाच्या कलाकारांचा समावेश आहे. सदर प्रतिनिधिमंडळात पुढील प्रसिद्ध कलाकारांचा अंतर्भाव असेल-
- अक्षय कुमार 
- ए.आर.रहमान 
- मामे खान 
- नवाजुद्दीन सिद्दीकी 
- नयनतारा 
- पूजा हेगडे 
- प्रसून जोशी 
- आर.माधवन - 'रॉकेटरी'चा कान येथे वर्ल्ड प्रीमिअर 
- रिकी केज 
- शेखर कपूर 
- तमन्ना भाटिया 
- वाणी त्रिपाठी 
विविधतेने नटलेले भारताचे लोकजीवन, संस्कृती, वारसा आणि अनेक घडामोडी हे सर्व भारतीय चित्रपटांच्या माध्यमातून मांडून संपन्न भारतीयत्वाचा गंध जगापर्यंत पोहोचविण्याचा उद्देश यावर्षी ठेवण्यात आला आहे. देशाची विभिन्न बलस्थाने आणि भारतीयत्वाचे विभिन्न आयाम या सर्वांना प्रतिनिधित्व मिळावे या हेतूने देशाच्या कानाकोपऱ्यातून निवडलेल्या कलाकारांचा समावेश प्रतिनिधिमंडळात करण्यात आला आहे.
नुकत्याच संपन्न झालेल्या बावन्नाव्या इफ्फी-म्हणजेच भारतीय आंतरराष्ट्रीय चित्रपट महोत्सवात अनेक नवे उपक्रम हाती घेण्यात आले होते. उदा-नेटफ्लिक्स, अमेझॉन प्राईम अशा ओटीटी मंचांशी सहयोग, भविष्य घडवू शकणाऱ्या 75 प्रतिभावंतांना हेरून त्यांचा '75 क्रिएटिव्ह माइंड्स ऑफ टुमॉरो' हा उपक्रम आणि ब्रिक्स  चित्रपट महोत्सव. त्याच पद्धतीने यावर्षीच्या कान महोत्सवासाठीही नवीन आणि उत्साहवर्धक उपक्रम निश्चित करण्यात आले आहेत.
विशेष उल्लेखनीय बाब म्हणजे, यावर्षीच्या महोत्सवात 'कान फिल्म मार्केट / कान चित्रपेठेत' अधिकृत सन्माननीय देशाचा मान भारताला देण्यात आला आहे. हा मान एखाद्या देशाला देण्याची ही पहिलीच वेळ असून, भारतीय स्वातंत्र्याचा अमृतमहोत्सव साजरा होत असताना हा मान भारताला मिळत आहे. भारत आणि फ्रान्सच्या मुत्सद्दी संबंधांचेही हे अमृतमहोत्सवी वर्ष आहे.
'कान नेक्स्ट'मध्येही सन्माननीय देश असण्याचा मान भारताला मिळाला असल्याचे केंद्रीय मंत्री अनुराग ठाकूर यांनी पूर्वी घोषित केले होते. या अन्तर्गत 5 नवीन स्टार्टअप उद्योगांना दृक् - श्राव्य उद्योगक्षेत्रात काम करण्याची संधी दिली जाणार आहे.S.Kane/J.Waishampayan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 256
पंतप्रधान कार्यालय
सर एम. विश्वेश्वरय्या यांना पंतप्रधानांनी वाहिली श्रद्धांजली
तसेच अभियंत्यांना अभियंता दिनाच्या शुभेच्छा दिल्या
पंतप्रधान नरेंद्र मोदी यांनी अभियंता दिनानिमित्त सर एम. विश्वेश्वरय्या यांना आदरांजली वाहिली आहे.
यावेळी मोदींनी सर्व मेहनती अभियंत्यांना शुभेच्छा दिल्या.
पंतप्रधान म्हणाले की, सर एम. विश्वेश्वरय्या यांचे व्यक्तिमत्त्व पिढ्यानपिढ्यांना नवनिर्मितीसाठी आणि देशाची सेवा करण्यासाठी प्रेरणा देणारे आहे. पंतप्रधानांनी चिक्कबल्लापुरा येथील क्षणचित्रे ही सामायिक केली, जिथे त्यांनी या वर्षाच्या सुरुवातीला त्यांच्या भेटीदरम्यान सर एम. विश्वेश्वरय्या यांना श्रद्धांजली वाहिली होती.
एक्स पोस्ट्समध्ये पंतप्रधान म्हणाले;
“अभियंता दिननिमित्ताने आम्ही दूरदर्शी अभियंता आणि मुत्सद्दी व्यक्तिमत्त्वाचे धनी सर एम. विश्वेश्वरय्या यांना आदरांजली वाहतो. पिढ्यानपिढ्यांना नवनिर्मितीसाठी आणि देशाची सेवा करण्यासाठी ते सतत प्रेरणा देत आहेत. चिक्कबल्लापुरा येथील काही क्षणचित्रे सोबत जोडत आहे, जिथे मी या वर्षाच्या सुरुवातीला माझ्या भेटीदरम्यान त्यांना आदरांजली वाहिली.
“सर्व मेहनती अभियंत्यांना #EngineersDay निमित्त शुभेच्छा! त्यांचे कल्पक मन आणि अथक समर्पण हेच आपल्या देशाच्या प्रगतीचा कणा आहेत. पायाभूत सुविधांपासून ते तंत्रज्ञानातील प्रगतीपर्यंत त्यांचे योगदान आपल्या जीवनातील प्रत्येक पैलूला स्पर्श करते.”
सामाजिक न्याय आणि सबलीकरण मंत्रालय
सामाजिक न्याय आणि सक्षमीकरण मंत्रालयाने टोकियो 2020 पॅरालिम्पिक पदक विजेते आणि भारतीय पथकातील सदस्यांचा केला सत्कार
मंत्रालयाने प्रथमच पॅरालिम्पिक विजेत्यांना केले रोख पुरस्कार प्रदान
केंद्रीय सामाजिक न्याय आणि सक्षमीकरण मंत्री डॉ. वीरेंद्र कुमार आणि केंद्रीय सामाजिक न्याय आणि सक्षमीकरण राज्यमंत्री रामदास आठवले यांनी टोकियो 2020 मधील पॅरालिम्पिक पदक विजेते आणि भारतीय दलातील इतर खेळाडू आणि त्यांच्या प्रशिक्षकांचा आज नवी दिल्लीत आयोजित कार्यक्रमात सत्कार केला.
केंद्रीय मंत्री डॉ.वीरेंद्र कुमार यांनी सर्व पदकविजेत्यांचे आणि भारतीय पॅरालिम्पिक दलातील प्रत्येक सदस्याचे त्यांनी देशाला गौरव मिळवून देण्यासाठी केलेल्या सर्वोत्कृष्ट प्रयत्नाबद्दल अभिनंदन केले. जागतिक पातळीवर उत्तम कामगिरी करू शकणारे दिव्यांग क्रीडापटू घडवण्यात महत्त्वपूर्ण योगदान दिल्याबद्दल त्यांनी भारतीय पॅरालिम्पिक संघाच्या प्रशिक्षकांचेही आभार मानले.
दिव्यांग क्रीडापटू, त्यांचे प्रशिक्षक आणि त्यांच्या कुटुंबीयांच्या एकत्रित प्रयत्नांमुळे पॅरालिम्पिक खेळांचा विकास व्हावा आणि पुढील पॅरालिम्पिकमध्ये भारतीय पदकांची संख्या दुप्पट व्हावी, अशी आकांक्षा त्यांनी व्यक्त केली.
राज्यमंत्री रामदास आठवले यांनी संपूर्ण भारतीय पॅरालिम्पिक दलाचे टोकियो 2020 पॅरालिम्पिकमध्ये देशासाठी उत्तम कामगिरी केल्याबद्दल आणि विक्रमी संख्येने पदके जिंकल्याबद्दल अभिनंदन केले.
सामाजिक न्याय आणि मंत्रालयाने प्रथमच पॅरालिम्पिक विजेत्यांना रोख पुरस्कार प्रदान केले. सामाजिक न्याय आणि सक्षमीकरण मंत्र्यांनी सुवर्णपदकासाठी 10 लाख रुपये, रौप्यपदकासाठी 8 लाख रुपये आणि कांस्यपदक विजेत्यांना 5 लाख रुपये रोख पारितोषिक जाहीर केले होते. रोख पुरस्कार खेळाडूंच्या थेट बँक खात्यात जमा केला जाईल.
रस्ते वाहतूक आणि महामार्ग मंत्रालय
रस्ते पायाभूत सुविधांचा पूर्वीपेक्षा जलद, सुरक्षित आणि अधिक शाश्वत पद्धतीने विकास – नितीन गडकरी
नवी दिल्ली, 6 सप्टेंबर 2021
केंद्रिय रस्ते वाहतूक आणि महामार्ग मंत्री नितीन गडकरी म्हणाले की, पंतप्रधान नरेंद्र मोदी यांच्या नेतृत्त्वाखाली रस्ते पायाभूत सुविधा पूर्वीपेक्षा अधिक जलद, सुरक्षित आणि अधिक शाश्वत पद्धतीने विकसित होत आहेत. एनएचएआय, एनएचआयडीसीएल मंत्रालयाचे आणि पीडब्ल्यूडीचे अधिकारी यांच्यासह एका बैठकीत ते म्हणाले की, जागतिक स्तरावरच्या रस्ते पायाभूत सुविधा देशाच्या सेवेत अर्पण करणे हे आपले सामायिक ध्येय आहे. रस्त्यांच्या रचना आणि बांधणी यासंदर्भात सुरक्षेला सर्वाधिक प्राधान्य देणारा दृष्टिकोन, पर्यावरणपूरक रस्त्यांची बांधणी, औद्योगिक पूरक दृष्टिकोन, सुरक्षेसाठी नवीन तंत्रज्ञान, अधिक जलद आणि किफायतशीर रस्ते आणि वेगवान बांधकाम यावर मंत्र्यांनी भर दिला.
गडकरी म्हणाले की, 11,000 रुपये कोटींच्या गुंतवणुकीसह 313 किलोमीटर लांबीचा महामार्ग पंजाब, हरियाणा आणि राजस्थानच्या रस्त्यांच्या पायाभूत सुविधांमध्ये परिवर्तन घडवेल. ते म्हणाले महामार्गाचे 80 % काम पूर्ण झाले आहे आणि मार्च 2022 मध्ये तो जनतेसाठी खुला करण्याचे नियोजन आहे. ते म्हणाले, सहापदरी अंबाला – कोटपुतली हरित कॉरिडॉर विक्रमी वेगाने बांधला जात आहे.N.Chitale/S.Shaikh/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 179
सुक्ष्म, लघु आणि मध्यम उदयोग मंत्रालय
मेक्सिकोच्या राजदूतांचे लक्ष खादीच्या जागतिक लोकप्रियतेने वेधून घेतले; आंतरराष्ट्रीय व्यापार मेळाव्यातील भारतीय कक्षाला दिली भेट
राजदूतांनी खादीच्या विविधतेचे केले कौतुक
नवी दिल्ली, 25 नोव्हेंबर 2021
खादीच्या वाढत्या जागतिक लोकप्रियतेने भारतातील मेक्सिकोच्या राजदूतांचे लक्ष वेधून घेतले आहे. भारतीय आंतरराष्ट्रीय व्यापार मेळावा 2021 मध्ये भारतीय खादी कक्षाला मेक्सिकोचे राजदूत फेडेरिको सलास यांनी आज भेट दिली. त्यांनी खादीच्या जागतिक लोकप्रियतेचे कौतुक केले आणि खादी कक्षातील सेल्फी पॉइंटवर महात्मा गांधी तसेच पंतप्रधान नरेंद्र मोदी यांच्या तैलचित्रांसह सेल्फी घेतली. खादी आणि ग्रामोद्योग आयोगाचे सदस्य  मनोज कुमार यांनी त्यांचे स्वागत केले.
राजदूतांनी पश्मिना लोकर कताई, मातीची भांडी बनवणे, लाकडी घाण्यातून तेल काढणे, अगरबत्ती आणि हस्तनिर्मित कागदाचे प्रत्यक्ष प्रात्यक्षिक पाहिले तर त्यांनी उत्कृष्ट हस्तकलायुक्त खादी, तयार कपडे, हस्तनिर्मित दागिने, विविध ग्रामोद्योग उत्पादने आणि इतर अनेक स्टॉल्सना भेट दिली. राजदूतांनी कुंभाराच्या इलेक्ट्रिक चाकावर मातीला आकार देण्याचाही प्रयत्न केला.
सालस यांनी भारतीय खादी कक्षामधील विविध प्रकारच्या उत्पादनांचे आणि खादी कारागिरांच्या उत्कृष्ट कारागिरीचे कौतुक केले.
“खादी कारागिरांना त्यांची उत्पादने विकण्यासाठी भारतीय खादी कक्षासारखे मोठे व्यासपीठ भारतीय आंतरराष्ट्रीय व्यापार मेळाव्यात उपलब्ध करून दिल्याबद्दल मी खादी आणि ग्रामोद्योग आयोगाचे अभिनंदन करतो.भारत आणि मेक्सिको यांच्यात खादीचा विशेष धागा आहे आणि जगभरात खादीचा प्रचार करण्यासाठी दोन्ही देश एकत्र येण्याचे मार्ग तयार करतील,” असे राजदूत म्हणाले.
G.Chippalkatti/V.Ghode/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 150